Skenk ’n boek en help ’n kind lees | News24
Skenk ’n boek en help ’n kind lees
Hoe meer boeke, hoe meer vreugde. Die #ITSAEMPTYTRUCK-veldtog beoog om dié Isuzu-vragmotor tot bo te vul met boeke wat dan aan die Ironman 4 Kidz-welsynorganisasie geskenk sal word. Die gemeenskap word aangemoedig om die stof van hul ou boeke af te vee en hul deel te doen om die vragmotor te laat kreun onder die boeke. Kyk uit vir só ’n boks (regs )om die boeke in te sit wat hulle wil skenk. Wanneer die bokse vol is, sal dit in die gemerkte #ITSAEMPTYTRUCK-vragmotor leegge­maak word. Foto’s: VERSKAF
MOENIE dink die bestuurder het die pad bys­ter geraak wanneer jy ’n groot leë lorrie by vanjaar se Ysterman-uitdaging geparkeer sien staan nie.
Krap liewer in jou sak om te kyk of jy nie dalk tog ’n boek saamgebring het nie, want dit is hoekom dié groot vragmotor daar sal staan – om boeke in te samel vir die kinders wat dit nodig het.
Die #ITSAEMPTYTRUCK-veldtog is spesifiek begin om ekstra gewig aan die Ironman 4 Kidz-welsynorganisasie te verleen.
“Lees vorm deel van nasiebou en die onus rus op ons Suid-Afrikaners om betrokke te raak by die nasionale poging om ongeletterdheid hok te slaan,” het Lisa van Aswegen, die kliëntediens- en bemarkingsbestuurder van Isuzu Trucks South Africa, gesê.
Wanneer die trok vol is, sal Ironman 4 Kidz die boeke verdeel tussen die kinderhuise wat hulle ondersteun. Die boeke wat bo dié kinders se vuurmaakplek is, sal ook op ’n spesiale boekverkoping van die hand gesit word waarna die geld na die kinderhuise sal gaan.
Van Aswegen doen ’n beroep op die Ysterman-toeskouers om dié boekeprojek te ondersteun. Leesboeke, handboeke en selfs tydskrifte kan geskenk word.
“Woorde, geskrewe én gesproke, is die boustene van die lewe,” beklemtoon Van Aswegen, “daarom is leesboeke so belangrik.”
’n Enkele boek onder die leesoë van ’n minderbevoorregte kind kan net daardie deur wees wat oopswaai en ’n lewe vol belofte en moontlikheid vir hom of haar kan wys, glo Van Aswegen.
Om die boekinsameling so doeltreffend moontlik te maak, word bokse (gemerk #ITSAEMPTYTRUCK) vir boekskenkings by verskeie Baaise besighede, skole en hotelle geplaas en sal nog tot 18 April beskikbaar wees.
Die veldtog is gebaseer op Brasilië se “empty shop-” konsep waardeur mense aangemoedig is om soveel klere vir behoeftiges te skenk dat dit ’n leë winkel sal kan vul. Suid-Afrika het sy eerste “empty shop” in 2014 in Sandton, Johannesburg, oopgemaak.